Premierul libanez a confundat-o pe Giorgia Meloni cu asistenta ei. VIDEO viral cu momentul în care o pupă la scara avionului
Premierul libanez Najib Mikati a fost victima unei gafe nevinovate miercuri, când a confundat-o pe o asistentă cu prim-ministrul Italiei, Giorgia Meloni, şi a pupat-o la scara avionului, unde îşi aştepta oaspetele.
Înregistrarea video cu momentul a devenit virală pe reţelele sociale, relatează site-ul Arab News.
În filmuleţ, Najib Mikati este văzut în timp ce aşteaptă pe pista aeroportului din Beirut, la scara avionului, ca oaspetele său, premierul Giorgia Meloni, să coboare din avion. Prima femeie care coboară - blondă, cu părul despletit, într-o ţinută cu pantaloni, o înfăţişare care se potriveşte cu cea a şefei executivului italian - este întâmpinată de premierul libanez, care îi strânge mâna şi o pupă pe obraji, apoi întoarce spatele scării avionului, conducând-o spre covorul roşu, până când i se atrage atenţia că cea pe care a întâmpinat-o nu este adevărata Meloni.
Il primo ministro libanese Najib Mikati ha scambiato ieri la segretaria di Giorgia Meloni, ovvero Patrizia Scurti, per Giorgia Meloni.
Sono entrambe bionde. pic.twitter.com/WhYTI0SOWW
— drb (@dottorbarbieri) March 28, 2024
Mikati s-a întors apoi spre scările avionului şi s-a dus să o întâmpine pe adevărata Meloni, care între timp tocmai coborâse scara avionului. El a salutat-o la fel, cu o strângere de mână şi a pupat-o pe fiecare obraz.
Presa a identificat-o pe femeia confundată cu Meloni ca fiind Patrizia Scurti, o asistentă a premierului italian, care a debarcat din avion înaintea şefei, ţinând în mână două genţi.
Videoclipul a declanşat un scandal pe reţelele de socializare, prim-ministrul libanez fiind ironizat şi criticat. Utilizatorii online au glumit pe seama acestei gafe, unii acuzându-l că a făcut de râs Libanul şi pe libanezi.
O sursă apropiată biroului premierului a declarat joi pentru Arab News că a fost o "greşeală nevinovată" care nu justifică "atât de mult sarcasm sau batjocură inutilă pe reţelele de socializare". Sursa, care a solicitat anonimatul, a adăugat: "Oricine urmăreşte videoclipul îşi va da seama cât de mult seamănă cele două femei".
În cadrul scurtei sale vizite în Liban, Meloni a inspectat joi contingentul italian la sediul Forţei Interimare a ONU în Liban, în sudul ţării, şi a mulţumit trupelor pentru serviciile lor.